Фолкер Браун
Джаз

Превод от немски: Венцеслав Константинов, —

chitanka.info

Ето тайната на джаза:

Басът изригва от замръзналия оркестър.

Барабанът раздробява бездушните песни.

Пианото разрязва трупа на послушанието.

Саксофонът разбива оковите на партитурата:

Потръпвайте, стави: нова тема ще свирим,

Готов съм за нея и тя ми е нужна: за да съм Аз —

Искам това тук да стане: да пея себе си.

Сред развалините на тъмната високопарност акорд,

От голия храст на нотите възлиза нещо над нас,

Пулс на банджо, звук от гърлата на саксофони:

Пробужда се нашата хармония: подвижно единство —

Всеки свири най-доброто от себе си в общата тема.

Ето музиката на бъдещето: всеки е творец!

Ти имаш правото да си Ти, и аз да съм Аз:

И не се съюзяваме с никого, който не е самият себе си —

Безподобен в омразата, в любовта, в битката.

1965

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.